ส่วนที่ 1

ข้อมูลสรุป (Executive Summary)

_________________________________________________

-   บริษัท และกลุ่มบริษัทประกอบธุรกิจด้านบันเทิงและสื่อในหลายแขนง โดยแบ่งกลุ่มธุรกิจเป็น 7
    กลุ่มธุรกิจหลัก คือ กลุ่มธุรกิจเพลง กลุ่มธุรกิจ E-Business (Digital Music)
    กลุ่มธุรกิจรับจัดกิจกรรมและคอนเสิร์ต กลุ่มธุรกิจบริหารศิลปิน กลุ่มธุรกิจภาพยนตร์
    กลุ่มธุรกิจสื่อ และกลุ่มธุรกิจอื่นๆ

-   ในปี 2549 กลุ่มบริษัทมีรายได้รวมเท่ากับ 6,427 ล้านบาท
    โดยเป็นรายได้จากการจำหน่ายสินค้าเพลงและลิขสิทธิ์จำนวน 2,702 ล้านบาท
    คิดเป็นสัดส่วนร้อยละ 42 รองลงมาเป็นรายได้จากธุรกิจสื่อ ได้แก่
    สื่อโทรทัศน์จากค่าโฆษณาในการผลิตรายการจำนวน 917 ล้านบาท คิดเป็นสัดส่วนร้อยละ 14
    และ สื่อวิทยุเป็นรายได้ค่าโฆษณาในการผลิตรายการวิทยุ จำนวน 616
    ล้านบาทคิดเป็นสัดส่วนร้อยละ 10
    สื่อสิ่งพิมพ์เป็นรายได้ค่าโฆษณาในสื่อสิ่งพิมพ์และจากการจำหน่ายหนังสือ 268
    ล้านบาทคิดเป็นสัดส่วนร้อยละ 4.2
    และรายได้จากการบริการรับจัดและบริหารกิจกรรมทางการตลาดรวมทั้งจัดหาอุปกรณ์ จำนวน
    651 ล้านบาทคิดเป็นสัดส่วนร้อยละ 10.1 โดยมีกำไรสุทธิ 209ล้านบาท คิดเป็นกำไร 0.43
    บาทต่อหุ้น

-   ในปี 2549 บริษัทได้ผลิตผลงานเพลงที่มีคุณภาพและมีความหลากหลาย
    โดยออกอัลบั้มใหม่และรวมฮิตรวมทั้งสิ้น 214 อัลบั้ม และได้ลงทุนในบริษัท ลักษ์ มิวสิค 999
    จำกัด (สัดส่วนร้อยละ 50 ) ในเดือนกุมภาพันธ์ เพื่อผลิตสินค้าเพลงเพิ่มขึ้น
    นอกจากนั้นยังได้เพิ่มทุนในบริษัท คลีน คาราโอเกะ จำกัด ในเดือนสิงหาคม
    จากสัดส่วนเดิมที่ร้อยละ 80 ที่เงินลงทุน 16 ล้านบาท เป็นสัดส่วนใหม่ที่ร้อยละ 71
    ที่เงินลงทุน 142 ล้านบาท
    เพื่อขยายกิจการธุรกิจการคาราโอเกะรวมถึงจัดเก็บและการบริหารลิขสิทธิ์ตู้คาราโอเกะ
    ซึ่งจะช่วยให้ผู้ประกอบการสามารถบริหารและควบคุมต้นทุนค่าลิขสิทธิ์ได้มีประสิทธิภาพมากขึ้น
    และยังช่วยให้บริษัทมีฐานข้อมูลของลูกค้า
    ทำให้สามารถเข้าใจและตอบสนองความต้องการของผู้บริโภคได้ดียิ่งขึ้น

-   บริษัทมีการ Re-branding หน่วยงาน อราทิสท์
    เพื่อดำเนินกลยุทธ์เชิงรุกในธุรกิจบริหารศิลปินมากยิ่งขึ้น
    โดยมีนโยบายเพิ่มมูลค่าและความหลากหลายของการบริการ
    ด้วยการพัฒนาตัวศิลปินเพื่อนำเสนอแก่ลูกค้าในรูปแบบต่างๆ
    โดยบริการที่มีครอบคลุมทั้งบริการประเภท Music เช่น งานร้องเพลง เล่นดนตรี
    และประเภท Non-Music เช่น งานเดินแบบ งานพิธีกร
    เพื่อขายงานของศิลปินให้แก่ลูกค้าภายนอก เพื่อให้ศิลปินในสังกัด
    สามารถสร้างมูลค่าเพิ่มให้แก่ทั้งตัวศิลปินเอง และกลุ่มบริษัทอีกด้วย

-   ในส่วนของธุรกิจภาพยนตร์นั้น ในปี 2549 กลุ่มบริษัทได้นำภาพยนตร์ออกสู่สายตาผู้ชมทั้งสิ้น 6
    เรื่อง ได้แก่ “เด็กหอ” “แก๊งชะนีกับอีแอบ” “โกยเถอะโยม”
    “เพราะอากาศเปลี่ยนแปลงบ่อย” “หมากเตะ รีเทินร์” และ “เก๋า..เก๋า”
    ทั้งนี้กลุ่มบริษัทยังมีรายได้จากค่าลิขสิทธิ์ภาพยนตร์ที่นำไปขายต่างประเทศอีกด้วยโดยผลงานของบริษัทส่วนใหญ่ได้รับการตอบสนองจากผู้ชมเป็นอย่างดี
    และได้พิสูจน์ถึงคุณภาพผลงาน โดยเฉพาะภาพยนตร์เรื่อง “เด็กหอ” ที่ได้รับรางวัล
    “พระสุรัสวดี” ทั้งหมด 3 รางวัล ได้แก่ รางวัลบทภาพยนตร์ยอดเยี่ยม
    รางวัลนักแสดงนำชายยอดเยี่ยม และ รางวัลนักแสดงนำหญิงยอดเยี่ยม และ ภาพยนต์เรื่อง
    “เพราะอากาศเปลี่ยนแปลงบ่อย” ที่ได้รับรางวัล “พระสุรัสวดี” ทั้งหมด 3 รางวัล ได้แก่
    รางวัลภาพยนต์ยอดเยี่ยม รางวัลกำกับภาพยนต์ยอดเยี่ยม และรางวัลลำดับภาพยอดเยี่ยม

-   กลุ่มธุรกิจสื่อของกลุ่มบริษัทบริษัทประกอบไปด้วย กลุ่มธุรกิจวิทยุ โทรทัศน์ สิ่งพิมพ์
    และธุรกิจสร้างสรรค์และบริหารกิจกรรมทางการตลาด สำหรับธุรกิจวิทยุ
    กลุ่มบริษัทฯได้คืนสัมปทานคลื่นทั้งหมด 2 คลื่น ได้แก่ F.M. 88.0 และ FM 93.5
    ให้กับเจ้าของสถานีไปในวันที่ 31 พฤษภาคม 2549 และ 30 มิถุนายน 2549 ตามลำดับ
    และมีการปรับโครงสร้างทางธุรกิจให้เหมาะสมกับสภาวะตลาดโดยมีการยกเลิกการผลิตรายการในรูปแบบของ
    Buzz FM และรายการข่าว (Open Radio)
    โดยปัจจุบันบริษัทเป็นผู้ผลิตและดำเนินรายการวิทยุทั้งหมด 4 สถานี ได้แก่ F.M. 106.5
    Green Wave, F.M. 94 EFM, F.M. 91.5 HOT WAVE, และ F.M. 89.0 Banana FM

-   กลุ่มธุรกิจสื่อโทรทัศน์ทำหน้าที่ผลิตรายการและรับจ้างผลิตรายการโทรทัศน์ โดย ณ สิ้นปี
    กลุ่มบริษัทมีรายการโทรทัศน์อยู่ทั้งหมด 26 รายการ รวมเวลาออกอากาศในแต่ละสัปดาห์รวม
    39 ชั่วโมง 45 นาที โดยรายการโทรทัศน์ที่ผลิตมีหลากหลายรูปแบบไม่ว่าจะเป็น
    ละครโทรทัศน์ ละครตลกสั้นจบในตอน (Sit Com) รายการเพลง รายการเกมส์โชว์ หรือ
    รายการประเภท ปกิณกะ และรายการวาไรตี้

-   ในปี 2549 กลุ่มบริษัทบริษัทมีนิตยสารทั้งหมด 5 ฉบับ ได้แก่ อิมเมจ มาดาม-ฟิกกาโร
    เฮอร์เวิลด์ แม๊กซิม และ อินแมกกาซีน คลอบคลุมกลุ่มเป้าหมายตามแผนของบริษัทที่วางไว้
    และยังมีหนังสือพ๊อคเก็ตบุ๊กต่างๆ นอกจากนี้
    กลุ่มบริษัทยังคงสัดส่วนการลงทุนในหุ้นสามัญของบริษัท มติชน จำกัด (มหาชน)
    ในสัดส่วนร้อยละ 20 และหุ้นสามัญของบริษัทโพสต์ พับลิชชิง จำกัด (มหาชน)
    ในสัดส่วนร้อยละ 23.6 ของทุนจดทะเบียนและเรียกชำระแล้ว อีกด้วย

-   กลุ่มธุรกิจสร้างสรรค์และบริหารกิจกรรมทางการตลาดประเภท Below the line ผ่านบริษัท
    อินเด็กซ์ อีเว้นท์ เอเจนซี่ จำกัด (มหาชน)
    ทำให้กลุ่มบริษัทสามารถดำเนินธุรกิจสื่อได้อย่างครบวงจร
    และตอบสนองความต้องการของลูกค้าได้ดียิ่งขึ้น

-   ในปี 2549 บริษัทยังคงสัดส่วนการลงทุนในหุ้นสามัญของบมจ. ซีเอ็ด ยูเคชั่น ในสัดส่วนร้อยละ
    13 ของทุนจดทะเบียนและเรียกชำระแล้ว ซึ่งถือเป็นการลงทุนที่ให้ผลตอบแทนที่ดี
    และก่อให้เกิดผลประโยชน์ร่วมกันจากการพัฒนาและขยายช่องทางการจัดจำหน่ายผลงานของกลุ่มบริษัท